Mosies van wantroue teen DA-hoës teruggetrekFoto: Twitter via @DAEasternCape. Alle mosies van wantroue teen Athol Trollip, burgemeester van die Nelson Mandelabaai-metro, is Donderdag teruggetrek. Die mosies teen Jonathan Lawack, speaker, en hoofsweep Werner Senekal is ook laat vaar. Die DA het in ŉ verklaring gesê die ANC/EFF-alliansie is gedwing om hul mosies terug te trek eerder as om verneder te word en die stem te verloor. “Die ANC het vandag twee raadslede te min gehad aangesien twee van hul senior lede hulle in die tronk bevind, skuldig aan ernstige misdade. Dit is ŉ aanduider van die staat van die ANC vandag, ŉ party van kriminele gedrag van bo tot onder.” Die DA sê hulle sal nie van stryk gebring word nie en kan nou begin met “die mense se werk”. “Ons het huise om te bou, paaie om te teer, toilette om te installeer, werk om te skep en ŉ ekonomie om te groei. Die magte teen ons sal nie staan nie.” Maroela Media het vroeër berig Julius Malema het vroeër in April met groot geskal in die Port Elizabethse township New Brighton aangekondig dat Trollip se einde op hande is. ŉ Raadsvergadering wat vroeër in April geskeduleer was waartydens ses mosies aangehoor moes word, waaronder ŉ mosie van die EFF om Trollip en Lawack die trekpas te gee, het in chaos ontaard.